Anunţurile publicate de români în 1993 oferă o mică imagine asupra societăţii de atunci. Ţineţi cont de faptul că inflaţia era mare, iar cursul mediu al dolarului în 1993 era de 760 de lei.

Anunţul Telefonic ne arată că o casă costa cât o maşină, imediat după Revoluţie. O garsonieră confort I sporit în Titan se vindea cu 5.000 de dolari şi un apartament cu 2 camere pe Calea Vitan cu 7.500 de dolari, în timp ce un Opel Record vechi de 6 ani se dădea cu 4.500 de dolari, iar un Aro din 1989 cu 5.500 de dolari.

Un televizor "de firmă" costa cât un sfert de garsonieră - spre exemplu, pentru un televizor JVC se cereau 800.000 de lei, aproximativ 1.000 de dolari, iar o garsonieră în zona Râmnicul Sărat valora 4.500 de euro negociabil.

Prima pagină a Anunţului Telefonic din 3-9 iunie 1993







La rubrica "Prestări servicii", găsim "fotografii artistice de calitate superioară film Kodak, deplasări la domiciliu, iluminare specială", sau "software financiar contabil, compatibil Microsoft Windows, instalare, asistenţă hardware-software", dar şi "bioterapie prin bioenergie, presopunctura tălpilor (Sokusnindo) filoterapie, vindecări chisturi, fibroame, boli diverse, la domiciliu".

La "Vânzări auto" putem afla că un Fiat Regata din 1986 se vindea cu 6.000 de mărci germane (le mai ţineţi minte?), iar Passat automatic 11 din 1986 cu 3.600 de dolari. Un Volvo 244 GLE din 1982, cu instalaţie gaz, era 3.500 de dolari, iar un VW 1300 broască, din 1974, costa 380.000 de lei (cam 500 de dolari).

La electronice, puteaţi cumpăra computere Commodore C64, Cobra sau HC, maşină de scris Triumph, electrică, din Germania (50.000 de lei), instalaţie recepţie satelit, cu tot cu montare, reglaj şi service, cu 320.000 de lei, video playere Funai, maşină de spălat cu storcător Aurica, televizoare color Royal, Ingelen sau Universum, sau televizoare alb-negru Opera sau Diamant.

La diverse puteaţi găsi lămpi cu neon, pui de pisică birmaneză, dicţionare tehnice, maşini de cusut, medicament pentru toate formele de cancer din China, semicursiere Pegas sau Avon (Anglia), casete video, certificate de proprietate, maşină electrică de floricele, locuri de veci, motociclete Minsk, oglinzi veneţiene, espadrile şi televizor Grigorescu funcţional.

Ultima pagină a "Anunţului", cu rubrica de "Vânzări diverse"

loading...